
[bookmark: TextBodyBegin]Το Ευρωπαϊκό Κοινοβούλιο,
–	έχοντας υπόψη το αίτημα για την άρση της ασυλίας του Grzegorz Braun, το οποίο ελήφθη με επιστολή της 16ης Ιουλίου 2025, με την οποία ο γενικός εισαγγελέας της Πολωνίας διαβίβασε το αίτημα της περιφερειακής εισαγγελίας της Warsaw-Praga στη Βαρσοβία, σε συνάρτηση με ποινική διαδικασία σε βάρος του Grzegorz Braun, και το οποίο ανακοινώθηκε στο Κοινοβούλιο στις 8 Σεπτεμβρίου 2025,
–	έχοντας υπόψη το γεγονός ότι ο Grzegorz Braun θεωρείται ότι παραιτήθηκε από το δικαίωμα ακρόασης σύμφωνα με το άρθρο 9 παράγραφος 6 του Κανονισμού του,
–	έχοντας υπόψη τα άρθρα 8 και 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, καθώς και το άρθρο 6 παράγραφος 2 της Πράξης της 20ής Σεπτεμβρίου 1976 περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία,
–	έχοντας υπόψη τις αποφάσεις που εξέδωσε το Δικαστήριο της Ευρωπαϊκής Ένωσης στις 21 Οκτωβρίου 2008, 19 Μαρτίου 2010, 6 Σεπτεμβρίου 2011, 17 Ιανουαρίου 2013 και 19 Δεκεμβρίου 2019[footnoteRef:1], [1:  	Απόφαση του Δικαστηρίου, της 21ης Οκτωβρίου 2008, Marra κατά De Gregorio και Clemente, C-200/07 και C-201/07, ECLI:EU:C:2008:579· απόφαση του Γενικού Δικαστηρίου, της 19ης Μαρτίου 2010, Gollnisch κατά Κοινοβουλίου, Τ-42/06, ECLI:EU:T:2010:102· απόφαση του Δικαστηρίου της 6ης Σεπτεμβρίου 2011, Patriciello, C-163/10, ECLI: EU:C:2011:543· απόφαση του Γενικού Δικαστηρίου της 17ης Ιανουαρίου 2013, Gollnisch κατά Κοινοβουλίου, T-346/11 και T-347/11, ECLI:EU:T:2013:23· απόφαση του Δικαστηρίου, της 19ης Δεκεμβρίου 2019, Junqueras Vies, C-502/19, ECLI:EU:C:2019:1115.] 

–	έχοντας υπόψη το άρθρο 105 παράγραφοι 2 και 5 του Συντάγματος της Δημοκρατίας της Πολωνίας,
–	έχοντας υπόψη το άρθρο 5 παράγραφος 2, το άρθρο 6 παράγραφος 1 και το άρθρο 9 του Κανονισμού του,
–	έχοντας υπόψη την έκθεση της Επιτροπής Νομικών Θεμάτων (A10-0075/2026),
Α.	λαμβάνοντας υπόψη ότι, με επιστολή της 16ης Ιουλίου 2025, ο γενικός εισαγγελέας της Πολωνίας διαβίβασε αίτημα που υπέβαλε η εισαγγελία της περιφέρειας Warsaw-Praga στη Βαρσοβία για την άρση της ασυλίας του Grzegorz Braun, βουλευτή του Ευρωπαϊκού Κοινοβουλίου που εξελέγη στην Πολωνία, σε συνάρτηση με διάφορα αδικήματα που φέρονται ότι τελέστηκαν το 2025· 
Β.	λαμβάνοντας υπόψη ότι, σύμφωνα με το αίτημα, στις 30 Απριλίου 2025, στην κεντρική πλατεία (Plac Wolności) στη Biała Podlaska, ο Grzegorz Braun, ενεργώντας από κοινού με άλλο πρόσωπο, φέρεται να αφαίρεσε την ουκρανική σημαία που είχε τοποθετηθεί στο μπαλκόνι του κτιρίου του Δημαρχείου, προκαλώντας ζημία σε βάρος του δήμου Biała Podlaska· λαμβάνοντας υπόψη ότι η φερόμενη ως διαπραχθείσα πράξη συνιστά αδίκημα σύμφωνα με το άρθρο 278 παράγραφος 3α του πολωνικού ποινικού κώδικα·
Γ.	λαμβάνοντας υπόψη ότι, σύμφωνα με το αίτημα,  στις 6 Μαΐου 2025 στο Κατοβίτσε, ο Grzegorz Braun, ενεργώντας από κοινού με άλλο πρόσωπο, φέρεται να αφαίρεσε τη σημαία της Ευρωπαϊκής Ένωσης που είχε τοποθετηθεί στο χώρο υποδοχής του Υπουργείου Βιομηχανίας (Ministerstwo Przemysłu), προκαλώντας ζημία σε βάρος του Υπουργείου Βιομηχανίας· λαμβάνοντας υπόψη ότι η φερόμενη ως διαπραχθείσα πράξη συνιστά αδίκημα σύμφωνα με το άρθρο 278 παράγραφος 3α του πολωνικού ποινικού κώδικα·
Δ.	λαμβάνοντας υπόψη ότι, σύμφωνα με το αίτημα, στις 11 Ιουνίου 2025, στον κύριο χώρο υποδοχής της πολωνικής Δίαιτας στη Βαρσοβία, ο Grzegorz Braun φέρεται να κατέστρεψε αντικείμενα που ανήκαν σε άλλον, δηλαδή δέκα έγχρωμες αφίσες που αποτελούσαν την αφιερωμένη στα άτομα ΛΟΑΤΚΙ+ έκθεση, προκαλώντας ζημία σε βάρος της κοινοβουλευτικής ομάδας του συνασπισμού της αριστεράς (Koalicyjny Klub Parlamentarny Lewicy)· λαμβάνοντας υπόψη ότι η φερόμενη ως διαπραχθείσα πράξη συνιστά αδίκημα σύμφωνα με το άρθρο 288 παράγραφος 1 του πολωνικού ποινικού κώδικα·
Ε.	λαμβάνοντας υπόψη ότι, σύμφωνα με το αίτημα, στις 28 Απριλίου 2025 στη Βαρσοβία, ο Grzegorz Braun φέρεται να απέδωσε, μέσω των μέσων ενημέρωσης, στο Μουσείο Ιστορίας των Εβραίων της Πολωνίας (POLIN) και σε άλλες οντότητες, που συμμετείχαν σε κοινωνική δράση, ενέργειες και ιδιότητες που θα μπορούσαν να θίξουν την αξιοπιστία τους ενώπιον της κοινής γνώμης ή να οδηγήσουν σε απώλεια της εμπιστοσύνης που απαιτείται για συγκεκριμένο είδος δραστηριότητας, δηλώνοντας, κατά τη διάρκεια συζήτησης στην οποία συμμετείχαν υποψήφιοι για το αξίωμα του προέδρου της Δημοκρατίας της Πολωνίας και μεταδιδόταν ζωντανά στην τηλεόραση και στο διαδίκτυο, ότι ο εβραϊκός νάρκισσος που χρησιμοποιείται ως σύμβολο μνήμης αποτελεί ένδειξη ντροπής και υποταγής· λαμβάνοντας υπόψη ότι η φερόμενη ως διαπραχθείσα πράξη συνιστά αδίκημα σύμφωνα με το άρθρο 212 παράγραφος 2 του πολωνικού ποινικού κώδικα·
ΣΤ.	λαμβάνοντας υπόψη ότι ο Grzegorz Braun εξελέγη στο Ευρωπαϊκό Κοινοβούλιο στις ευρωπαϊκές εκλογές του Ιουνίου του 2024 και, ως εκ τούτου, ήταν βουλευτής του Ευρωπαϊκού Κοινοβουλίου κατά τον χρόνο τέλεσης των φερόμενων ως διαπραχθέντων  αδικημάτων·
Ζ.	λαμβάνοντας υπόψη ότι τα φερόμενα ως διαπραχθέντα αδικήματα δεν αποτελούν γνώμη ή ψήφο δοθείσα από τον Grzegorz Braun κατά την άσκηση των καθηκόντων του κατά την έννοια του άρθρου 8 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, και το επακόλουθο αίτημα για την άρση της ασυλίας του δεν συνδέεται με τέτοια γνώμη ή ψήφο·
Η.	λαμβάνοντας υπόψη ότι το άρθρο 9 πρώτο εδάφιο στοιχείο α) του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης ορίζει ότι κατά τη διάρκεια των συνόδων του Ευρωπαϊκού Κοινοβουλίου, οι βουλευτές του απολαύουν, εντός της επικρατείας των κρατών τους, των ασυλιών που αναγνωρίζονται στα μέλη του κοινοβουλίου του κράτους μέλους τους·
Θ.	λαμβάνοντας υπόψη ότι, σύμφωνα με το άρθρο 105 παράγραφοι 2 και 5 του Συντάγματος της Δημοκρατίας της Πολωνίας, από την ημερομηνία ανακοίνωσης των αποτελεσμάτων των εκλογών έως την ημερομηνία λήξης της θητείας τους, οι βουλευτές δεν διώκονται ποινικά, δεν κρατούνται ούτε συλλαμβάνονται χωρίς άδεια της πολωνικής Δίαιτας, εκτός από τις περιπτώσεις αυτοφώρου εγκλήματος και εφόσον η κράτησή τους είναι αναγκαία για να διασφαλιστεί η ομαλή διεξαγωγή της διαδικασίας·
Ι.	λαμβάνοντας υπόψη ότι σκοπός της ασυλίας που προβλέπεται στο Πρωτόκολλο αριθ. 7 περί προνομίων και ασυλιών της Ευρωπαϊκής Ένωσης είναι να προστατεύονται το Κοινοβούλιο και οι βουλευτές του από δικαστικές διαδικασίες που σχετίζονται με ασκούμενες κατά την επιτέλεση κοινοβουλευτικών καθηκόντων δραστηριότητες οι οποίες είναι άρρηκτα συνδεδεμένες με τα καθήκοντα αυτά·
ΙΑ.	λαμβάνοντας υπόψη ότι, σύμφωνα με το άρθρο 5 παράγραφος 2 του Κανονισμού του, η βουλευτική ασυλία δεν αποτελεί προσωπικό προνόμιο των βουλευτών, αλλά εγγύηση της ανεξαρτησίας του Κοινοβουλίου στο σύνολό του και των βουλευτών του·
[bookmark: _Hlk223449412]ΙΒ.	λαμβάνοντας υπόψη ότι, στην παρούσα υπόθεση, το Κοινοβούλιο δεν διαπίστωσε την ύπαρξη ενδείξεων περί fumus persecutionis, δηλαδή πραγματικών στοιχείων που να υποδεικνύουν ότι η εν λόγω δίωξη ασκείται με σκοπό να παρακωλυθεί η πολιτική δραστηριότητα του Grzegorz Braun’s  ως μέλους του Ευρωπαϊκού Κοινοβουλίου·
ΙΓ.	λαμβάνοντας υπόψη, αφενός, ότι το Κοινοβούλιο δεν αποτελεί Δικαστήριο και, αφετέρου, ότι ο βουλευτής δεν μπορεί, στο πλαίσιο διαδικασίας άρσης ασυλίας, να θεωρείται ως κατηγορούμενος[footnoteRef:2]· [2:  	Απόφαση του Γενικού Δικαστηρίου, της 30ής Απριλίου 2019, Briois κατά Κοινοβουλίου, T-214/18, ECLI:EU:T:2019:266.] 

1.	αποφασίζει να άρει την ασυλία του Grzegorz Braun·
2.	αναθέτει στην Πρόεδρό του να διαβιβάσει αμελλητί την παρούσα απόφαση και την έκθεση της αρμόδιας επιτροπής του στην αρμόδια αρχή της Δημοκρατίας της Πολωνίας και στον Grzegorz Braun.

